周小龍

周小龍，係香港童裝品牌Chickeeduck公司行政總裁同百分之百股權持有人。喺香港修例風波期間，佢多次用各種方式參與抗爭運動，被視為泛民主派一員。

工作
1985年，周小龍加入 BBDO 廣告公司，負責唔同零售品牌。

1990年，周小龍喺社交場合認識佢拔萃男書院校友田北辰，之後被對方邀請擔任G2000市場總監。

1993年，商人邢李㷧邀請周小龍加盟 Esprit，擔任亞洲區市場經理。之後亦擔任過韓國同日本區總經理，以及亞太區營運總裁。

1999年，周小龍喺WHK買咗香港童裝品牌Chickeeduck，為公司行政總裁，喺2020年買嗮全部股權，成為百分之百股權持有者。依家擁有 13間分店。

另外，周小龍喺2007年創立 The Rink Limited，成為公司行政總裁同埋股權持有人。之後，公司亦喺中國大陸發展，分別喺2017年喺重慶、2018年喺長沙同2019年喺成都開設 The Rink 溜冰場，之後喺2020年5月將The Rink出售。

生活同政治參與

2012年，周小龍開始積極參與香港網球運動發展工作，喺香港網球總會職銜包括：

2012年：香港網球總會運動員發展主席
 2013年：香港網球總會賽事發展主席
 2014年：香港網球總會主席

周小龍喺2014年擔任香港網球總會主席期間，更加代表香港政府引入香港網球公開賽。

2020年7月6號，周小龍宣佈參選2020年香港立法會選舉，競逐傳統功能組別嘅體育、演藝、文化及出版界功能界別。周小龍係選舉宣佈延期前唯一一個泛民主派獲選舉主任確認提名嘅候選人，但係第三波肺炎疫情爆發，選舉褪遲一年。

相關事件

國安處聲稱佢涉嫌違反《香港國安法》
2021年5月6號，周小龍喺荃灣嘅 Chickeeduck分店畀警方國安處人員以涉嫌違反《香港國安法》為由搜證超過一個鐘。事後周小龍表示，警員手持搜查令，喺未有解釋理由下搜查店舖。警方喺搜查過程入面無檢走舖頭任何物品，當周小龍向警員詢問「無嘢搵到係咪即係無事」同埋聽日可唔可以繼續營業等，警員就話「我唔需要答你」。周小龍又話，警員警告佢以後若果再有違反香港國家安全法物品，警方會保留追究權利。佢又質疑警方嘅做法係白色恐怖，又指以佢理解自己並無犯法，可以繼續做生意，又話「白色恐怖當佢無到，我唔驚呀」，之後會繼續營業，但就搞到Chickeeduck喺2021年11月撤出香港市場。

香港生意人
類:香港泛民主派人士